text: Rotte lukkede biograf – nu kan der ses film igen
  17 november 2016 kl. 13.55
  Torsdag åbner Biocity Esbjerg igen for film på stort lærred. Tirsdag og onsdag var biografsalene lukket efter fund af en rotte.
  De første gæster er igen ved at sætte sig tilrette i biografen efter lukningen af Biocity Esbjerg.
  Under oprydningen mandag aften så en medarbejder en rotte, og derfor har biografen været lukket tirsdag og onsdag.
  Torsdag er der atter åbent til alle forestillinger, men der er lavet nogle nødforanstaltninger, da der stadig bliver arbejdet.
  Carsten Nørtoft, regionschef, Nordisk Film Biografer: "Vi har fundet kilden. Rotten kom ind gennem et rør. Det rør er vi ved at lukke i begge ender."
  - Vores foyer med kontorer og kiosk er lukket, fordi vi fortsat er i gang med arbejdet, fortæller regionschef hos Nordisk Film Biografer, Carsten Nørtoft, til TV SYD. 
  Rotten blev observeret i den ene af biograferne. Men der skal biografgængere ikke frygte mødet med et skadedyr.
  - Vi har fundet kilden. Rotten kom ind gennem et rør. Det rør er vi ved at lukke i begge ender, forklarer regionschefen.
  Der bliver i stedet indgang gennem en af de normale udgange. Og biografgængere kan også få stillet tørsten og sukkertrangen. I området foran billetsalget er der etableret en midlertidig salgsstation, som sælger drikkevarer, færdiglavede slikposer og chips.
  Nordisk Film forventer at åbne for normal drift – inklusiv billetsalg og foyer – i løbet af weekenden.
  
  